悲萱永怀挽郑秋官母
北堂有萱草，郁郁呈华滋。西风动地至，一夕吹殒之。荼毒游子怀，眼枯泪成血。鸟啼白露零，中夜肠断绝。凄凉旧缝在，零落机杼寒。岂无牲鼎祭，不及生前欢。河水向东逝，滔滔无休息。此心明月如，达旦不改魄。水亦有尽处，月亦有亏时。思亲复思亲，一念无终期。
主题：思乡
情感：愁绪、哀伤、流泪、想家